Uheldet skete i myldretiden og skabte trafikprop.

To biler kørte mandag eftermiddag ind i hinanden på Gammel Roldvej ved Aars. Politiet fik meldingen om sammenstødet klokken 16.16. Det skete ved et kryds, hvor politiet formoder, at en af bilerne ikke har overholdt sin vigepligt. I den ene bil sad to kvinder og i den anden en enkelt kvinde. - Alle tre bliver kørt til tjek på sygehuset, men det er umiddelbart ikke alvorligt, oplyser vagtchef ved Nordjyllands Politi, Jesper Sørensen. Der opstod nogle trafikale problemer i forbindelse med uheldet, da det skete midt i myldretiden, men oprydningsarbejdet var hurtigt overstået, og trafikken glider igen problemfrit.